Kotsi e gapile matshelo kwa Bokaa
Kotsi e gapile matshelo a batho ba le babedi fa diponeng tsa mosepele tsa Bokaa. Go ya ka mogolwane wa sepodisi sa Mochudi , Superintendent Olebile Sitale o boletse fa kotsi eo e diragetse Labone (03-12-15) ka nako ya borobabongwe bosigo a tlhalosa fa koloi ya modiro wa Mazda familia e e neng e pegile batho ba le bane e ne ya thulana le koloi ya mogobagoba e e neng e rwele semente. Superintendent Sitale a re batho bao botlhe ba ne ba ragosediwa kwa sepateleng sa Deborah Retief Memorial mo Mochudi ko dingaka di ne tsa rurifatsa fa mokgweetsi wa mazda familia yo e leng monna yo o dingwaga tse di masome a mabedi le borataro le ngwana wa gagwe yo o ngwaga o le mongwe ba ne ba setse ba tlhokafetse. O tsweletse a re mokgweetsi wa koloi ya mogobagoba yo o dingwaga tse di masome a mabedi le borobabongwe ga a bona dikgobalo dipe a tlatsa ka gore bapagami ba le babedi ba Mazda Familia ba mogolwane wa mapodise a tlhalositseng fa e le mosadi le mmagwe ba santse ba robaditswe ko DRM. Superintendent Sitale o boletse fa ba santse ba tlhotlhomisa gore ke mang mongwe wa bakgweetsi yo o sa obamelang matshwao a tsela a tlatsa ka gore mongwe mo go bone o ne a tsenelela dipone tsa mosepele. A re mokgweetsi wa Mazda Familia yo o tlhokafetseng o ne a nna ko Ledumadumane ko Mogoditshane a tlatsa ka gore ga ba ise ba tlhomamise fa a ne a tlholega teng kana jang. BOKHUTLO